DOI: 10.14457/tu.the.2020.987
title: ประสิทธิผลของโครงการความรับผิดชอบต่อสังคมของสถาบันอุดมศึกษา: กรณีศึกษา โครงการจิตอาสาของวิทยาลัยเทคโนโลยีสยาม

description: การศึกษาเรื่อง “ประสิทธิผลของโครงการความรับผิดชอบต่อสังคมของสถาบันอุดมศึกษาเอกชน กรณีศึกษา โครงการจิตอาสาของวิทยาลัยเทคโนโลยีสยาม” มีวัตถุประสงค์เพื่อศึกษาการเปิดรับข่าวสาร การมีส่วนร่วมในโครงการ การรับรู้ภาพลักษณ์ของวิทยาลัยเทคโนโลยีสยาม และแนวโน้มพฤติกรรมหลังเข้าร่วมโครงการความรับผิดชอบต่อสังคมของวิทยาลัยเทคโนโลยีสยาม เป็นการศึกษาวิจัยเชิงปริมาณ (Quantitative Research) โดยใช้กลุ่มตัวอย่างที่ใช้ในการวิจัย ประกอบด้วย 1) กลุ่มเป้าหมายภายใน คือ อาจารย์ บุคลากรสายสนับสนุน และนักศึกษาของวิทยาลัยเทคโนโลยีสยาม จำนวน 249 คน และ 2) กลุ่มเป้าหมายภายนอก คือ บุคคลภายนอกที่ได้มีส่วนร่วมในโครงการความรับผิดชอบต่อสังคมของวิทยาลัยเทคโนโลยีสยาม จำนวน 277 คน ผลการวิจัยพบว่า ผู้ตอบแบบสอบถามกลุ่มเป้าหมายภายในส่วนใหญ่เป็นเพศชาย เป็นนักศึกษาชั้นปีที่ 3 คณะบริหารธุรกิจ โดยส่วนใหญ่มีการเปิดรับข่าวสารด้านความรับผิดชอบต่อจิตสำนึกทางสื่อออฟไลน์และออนไลน์ ในระดับมาก มีส่วนร่วมในโครงการในระดับปานกลาง โดยมีส่วนร่วมในโครงการประเภทฟื้นฟูสิ่งแวดล้อมและโครงการประเภทช่วยเหลือชุมชน มากที่สุด ในด้านการรับรู้ภาพลักษณ์ของวิทยาลัยเทคโนโลยีสยามพบว่ากลุ่มเป้าหมายภายในมีการรับรู้ในระดับมาก โดยมีการรับรู้ในด้านวิสัยทัศน์ของผู้บริหารและประเด็นผู้บริหารวิทยาลัยเทคโนโลยีสยามเป็นผู้วางแผนและมีส่วนร่วมในกิจกรรมความรับผิดชอบต่อสังคม มากที่สุด และมีแนวโน้มพฤติกรรมหลังเข้าร่วมโครงการความรับผิดชอบต่อสังคมในระดับมาก โดยมีความตั้งใจที่จะแนะนำผู้อื่นเข้าร่วมโครงการในอนาคต มากที่สุด กลุ่มเป้าหมายภายนอกส่วนใหญ่เป็นเพศชาย มีอายุ 40-52 ปี การศึกษาต่ำกว่าปริญญาตรี และมีรายได้ต่อเดือนไม่เกิน 15,000 บาท โดยส่วนใหญ่มีการเปิดรับข่าวสารด้านความรับผิดชอบต่อจิตสำนึกทางสื่อออนไลน์ ในระดับมาก และผ่านช่องทาง Facebook วิทยาลัยเทคโนโลยีสยาม มากที่สุด มีส่วนร่วมในโครงการในระดับมาก โดยมีส่วนร่วมในโครงการประเภทฟื้นฟูสิ่งแวดล้อม มากที่สุด ในด้านการรับรู้ภาพลักษณ์ของวิทยาลัยเทคโนโลยีสยามพบว่า กลุ่มเป้าหมายภายนอกมีการรับรู้ในระดับปานกลาง โดยมีการรับรู้ในด้านวิสัยทัศน์ของผู้บริหารประเด็นประเด็นผู้บริหารวิทยาลัยเทคโนโลยีสยามเป็นผู้วางแผนและมีส่วนร่วมในกิจกรรมความรับผิดชอบต่อสังคมอย่างเต็มที่ มากที่สุด และมีแนวโน้มพฤติกรรมหลังเข้าร่วมโครงการความรับผิดชอบต่อสังคมของวิทยาลัยเทคโนโลยีสยาม ในระดับปานกลาง โดยมีความตั้งใจที่จะเข้าร่วมโครงการความรับผิดชอบต่อสังคมของวิทยาลัยเทคโนโลยีสยามต่อไป ทั้งนี้ ผลการทดสอบสมมติฐานการวิจัยพบว่า กลุ่มเป้าหมายภายใน การเปิดรับข่าวสารมีความสัมพันธ์ทางบวกกับการมีส่วนร่วมในโครงการความรับผิดชอบต่อสังคมของวิทยาลัยเทคโนโลยีสยาม โดยประเภทสื่อออฟไลน์ มีความสัมพันธ์สูงสุด และการเปิดรับข่าวสารมีความสัมพันธ์ทางบวกกับการรับรู้ภาพลักษณ์ของวิทยาลัยเทคโนโลยีสยาม โดยประเภทสื่อออนไลน์มีความสัมพันธ์สูงสุด รวมทั้งการมีส่วนร่วมในโครงการมีความสัมพันธ์ทางบวกกับการรับรู้ภาพลักษณ์ของวิทยาลัยเทคโนโลยีสยาม โดยโครงการประเภทฟื้นฟูสิ่งแวดล้อม มีความสัมพันธ์สูงสุด และการรับรู้ภาพลักษณ์ของวิทยาลัยเทคโนโลยีสยามมีความสัมพันธ์ทางบวกกับแนวโน้มพฤติกรรมหลังการเข้าร่วมโครงการความรับผิดชอบต่อสังคมของวิทยาลัยเทคโนโลยีสยาม ในส่วนกลุ่มเป้าหมายภายนอก พบว่า การเปิดรับข่าวสารมีความสัมพันธ์ทางบวกกับการมีส่วนร่วมในโครงการความรับผิดชอบต่อสังคมของวิทยาลัยเทคโนโลยีสยาม โดยประเภทสื่อออนไลน์ มีความสัมพันธ์สูงสุด การเปิดรับข่าวสารไม่มีความสัมพันธ์กับการรับรู้ภาพลักษณ์ของวิทยาลัยเทคโนโลยีสยาม และการมีส่วนร่วมในโครงการไม่มีความสัมพันธ์กับการรับรู้ภาพลักษณ์ของวิทยาลัยเทคโนโลยีสยาม การรับรู้ภาพลักษณ์ของวิทยาลัยเทคโนโลยีสยามมีความสัมพันธ์ทางบวกกับแนวโน้มพฤติกรรมหลังการเข้าร่วมโครงการความรับผิดชอบต่อสังคมของวิทยาลัยเทคโนโลยีสยามคำสำคัญ: โครงการความรับผิดชอบต่อสังคม การเปิดรับข่าวสาร การมีส่วนร่วม การรับรู้ภาพลักษณ์ และแนวโน้มพฤติกรรมหลังการเข้าร่วมโครงการ